ગયે અઠવાડિયે અજાણ્યા અને ઓચિંતા આગંતુકના હુમલાના ભયમાં ફફડી ઊઠતા વડીલોની જીવલેણ પરિસ્થિતિની વાત લખી હતી. પરંતુ તાજેતરમાં મલાડમાં એક ગુજરાતી પરિવારમાં જે ઘટના બની છે એનાથી તો વડીલો ઘરમાં અને ઘરના લોકોથી પણ સતત ભયભીત બનીને ધ્રૂજી-ધ્રૂજીને રહે એવી સ્થિતિ સર્જાઈ છે. સત્તર વર્ષનો એક છોકરો પોતાની મોજશોખભરી જિંદગીની માગો પૂરી કરવા પોતાની જ દાદીની ગળું દબાવીને, ગળું ચીરી નાખીને હત્યા કરે છે! એ સમાચાર વાંચતાં ધþૂજી જવાય છે. ઘણા લોકોને ભૂતકાળમાં કહેતા સાંભળ્યા છે કે કળિયુગ આવશે. એ શું આ જ હશે એવો પ્રશ્ન આવી ઘટનાઓ બને ત્યારે લોકોના મનમાં ઊઠે એ સ્વાભાવિક છે. થોડાં વરસો પહેલાં દક્ષિણ મુંબઈના એક સમૃદ્ધ પરિવારમાં આવી જ ઘટના બની હતી. આવા સમાચારો સાંભળીને હૃદયમાં ઝાળ-ઝાળ થઈ ઊઠે છે.